Kiusaamisongelma rehottaa Sysmän yhtenäiskoulussa, mutta rehtori kertoo ongelmaan puututtavan ”napakasti”.

Koulukiusaaminen on vakava ongelma lukuisissa Suomen kouluissa. Kuvituskuva. Inka Soveri

Ylen MOT kertoo tuoreessa jutussaan suomalaisista alakouluista, joissa esiintyy vuonna 2017 toteutetun Kouluterveyskyselyn mukaan erityisen paljon koulukiusaamista.

Terveyden ja hyvinvoinnin laitoksen erikoistutkija Nina Halme sanoo artikkelissa, että koulukiusaamisluvut ovat ylipäänsä koko Suomessa korkeita ja vaihtelevat liikaa eri koulujen välillä. Joissakin kouluissa jopa kolmasosa oppilaista kertoo Kouluterveyskyselyssä kokevansa kiusaamista.

Halmeen mukaan jopa opettajat tai muut koulun aikuiset voivat kiusata oppilaita.

– Riippumatta lapsen tai nuoren käyttäytymisestä, ulkonäöstä tai vaikka seksuaalisesta suuntautumisesta jokaisella on oikeus turvalliseen lähiympäristöön ilman kiusaamista ja syrjinnän pelkoa. Niillä ei voi puolustella kiusaamista millään tavalla, Halme toteaa.

”Hutsahtavaa pukeutumista”

Yksi Suomen vaikeimmista kiusaamiskouluista on Ylen jutun mukaan Sysmän yhtenäiskoulu. Koulussa opiskelevien lasten vanhemmat kertovat olevansa huolissaan esimerkiksi juuri siitä, että kiusaaminen ”käännetään helposti niin, että kiusattu lapsi on semmoinen tai tämmöinen”.

Koulun rehtori Tuula Vuorinen vaikuttaa olevan jokseenkin eri linjoilla. Hänen mukaansa näyttää siltä, että jotkut oppilaat kerjäävät tulla kiusatuiksi.

Vuorinen ihmettelee muun muassa oppilaiden ”hutsahtavaa” pukeutumista, jolla nuoret ilmaisevat hänen mukaansa esimerkiksi seksuaalista suuntautumistaan.

– Minusta on aika outoa, että jo 12-vuotiaat rupeavat ilmoittamaan olevansa homoja tai lesboja tai jotakin tällaista. Siihen liittyy hyvin erikoinen pukeutuminen. Se herättää toisissa oppilaissa närkästystä, vihastusta ja ehkä pelkoakin. Sitten he tietysti kohtelevat tätä oppilasta sillä tavoin kuin tuntevat. Sitten tulee kokemus siitä, että kiusataan ja syrjitään, vaikka oppilas tavallaan on itse hakenut sen huomion, Vuorinen perustelee näkemystään jutussa.

”Hutsahtava” pukeutuminen on hänen mukaansa ”ainakin aikuisen silmin liian näyttävää ja paljastavaa”.

– Kaverit voivat ihan oikeasti sanoa, että sähän näytät ihan huoralta. Sehän on tavallaan jo loukkaus. Mutta kun näyttää siltä, Vuorinen nauraa Ylen artikkelissa.

Edeltäjä lähti

Vuorinen sanoo kuitenkin, että koulussa puututaan kiusaamiseen ”napakasti”.

– Meidän aikuisten pitäisi käsitellä asiaa niin, että hän, joka kokee olevansa erilainen, saa erilaisuuttaan esittää ja olla oma itsensä. Mutta niin, että ei provosoi ja ärsytä omalla käytöksellään toisia. Eihän me heterotkaan tuoda seksuaalista suuntautumistamme julki jatkuvasti, hän selittää.

Lisäksi rehtori korostaa, että kiusaamistilanteissa tulee kuunnella tasapuolisesti molempia osapuolia. Hän ei suostukaan myöntämään, että kiusaaminen käännettäisiin koulussa kiusatun viaksi.

– Kaikkia pitää kohdella asiallisesti ja pystyä työskentelemään. Mutta ei koulu voi pakottaa ketään olemaan kenenkään kaveri. Jos vaikka nämä viisaat vanhemmat osaisivat kertoa, miten kaikille löydetään sydänystävä. Vanhemmillakaan ei taida olla tähän keinoja, Vuorinen sanoo Ylellä.

Vuoden 2017 alussa Sysmän yhtenäiskoulussa työskennellyt edellinen rehtori jätti tehtävänsä koeajan lopussa, koska koulussa oli hänen mukaansa paljon tehtävää kiusaamisen torjunnassa.

Myös Ylen haastattelemien vanhempien mukaan asenne koulussa on ollut välinpitämätön ja vanhakantainen.